Title: Smernica na zabezpečenie
Author: Ilja Majda
Last saved by: petras
Company: UCO MV SR

Návrh smernice vlády Slovenskej republiky,
 ktorou sa upravuje spôsob vyrozumenia o vypovedaní vojny,
 o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky 
prostredníctvom informačného systému civilnej ochrany

(schválená uznesením vlády SR č. ......... z ............)

Čl. 1
Predmet úpravy
(1)	Smernica vlády Slovenskej republiky upravuje spôsob vyrozumenia ministerstiev, ostatných ústredných orgánov štátnej správy Slovenskej republiky,  Národnej banky Slovenska, Slovenskej informačnej služby, Slovenskej televízie, Slovenského rozhlasu, Slovenského Červeného kríža, krajských úradov, obvodných úradov  a obcí (ďalej len „subjekty”) o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky prostredníctvom informačného systému civilnej ochrany.
(2)	Informačný systém civilnej ochrany je využiteľný aj na prenos iných riadiacich aktov súvisiacich s organizáciou činnosti orgánov krízového riadenia.

Čl. 2
Základné ustanovenia

	(1) Úrad vlády Slovenskej republiky prostredníctvom Kancelárie Bezpečnostnej rady Slovenskej republiky vyrozumie o vypovedaní vojny, o vyhlásení vojnového stavu, výnimočného stavu Úrad civilnej ochrany Ministerstva vnútra Slovenskej republiky písomným rozhodnutím podpísaným prezidentom Slovenskej republiky.

	(2) Úrad vlády Slovenskej republiky prostredníctvom Kancelárie Bezpečnostnej rady Slovenskej republiky vyrozumie o vyhlásení núdzového stavu alebo mimoriadnej situácie Úrad civilnej ochrany Ministerstva vnútra Slovenskej republiky písomným rozhodnutím podpísaným predsedom vlády.

	(3) Doručovateľ písomného rozhodnutia podľa odseku 1 a 2 sa preukáže plnou mocou a preukazom totožnosti, ktorého číslo sa uvedie v plnej moci.
	
(4) Vyrozumenie o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky (ďalej len „vyrozumenie”) alebo vyrozumenie o iných riadiacich aktoch podľa čl.1 ods.2 vykonáva Ministerstvo vnútra Slovenskej republiky prostredníctvom informačného systému civilnej ochrany na všetkých úrovniach riadenia (ďalej len „systém vyrozumenia“). Úrad civilnej ochrany Ministerstva vnútra Slovenskej republiky, krajský úrad a obvodný úrad podľa vzoru uvedeného v prílohe vyrozumejú subjekty v súlade s čl.1 ods.1.

	(5) Subjekty zaradené do systému vyrozumenia zodpovedajú za správnosť prijatia správy o vyrozumení a jej odovzdanie ďalším subjektom v zmysle spracovaného prehľadu subjektov určených na vyrozumenie.

Čl. 3
Zaraďovanie do systému vyrozumenia
	
(1) Návrh na zaradenie subjektov do systému vyrozumenia v územnej pôsobnosti krajského úradu vypracúva a predkladá príslušný odborný útvar krajského úradu a uplatňuje sa prostredníctvom bezpečnostnej rady kraja. Zaradenie do systému vyrozumenia, vrátane celkového prehľadu subjektov určených na vyrozumenie, schvaľuje príslušná bezpečnostná rada kraja uznesením.

(2) Subjekty sú po schválení ich zaradenia do systému vyrozumenia bezpečnostnou radou, podľa odseku 1, informované o tomto písomnou formou.

Čl. 4
Spôsob upresňovania a aktualizácie

	Subjekt zaradený do systému vyrozumenia je povinný pri zmene údajov potrebných na jeho vyrozumenie oznámiť túto skutočnosť ihneď vyrozumievajúcemu orgánu, ktorý zabezpečí úpravu v dokumentácii.

Čl. 5
Časové normy

(1) Na zabezpečenie vyrozumenia sa stanovujú časové normy, ktoré sa počítajú od času „P”, t. j. času doručenia rozhodnutia Úradu civilnej ochrany Ministerstva vnútra Slovenskej republiky podľa čl.2 ods. 1 a 2. 

(2) Časové normy na vyrozumenie sa stanovujú v hodinách nasledovne :

Vyrozumieva

Vyrozumievané subjekty

V pracovnom
čase

V mimopracovnom čase

Úrad civilnej ochrany Ministerstva vnútra SR

Ministerstvá a ústredné orgány štátnej správy, 
Národná banka Slovenska,
Slovenská informačná služba,
Slovenská televízia,
Slovenský rozhlas,
Slovenský Červený kríž, 
Krajské úrady

P + 1

P + 2

Krajský úrad | Obvodné úrady | P + 2 | P + 3
Obvodný úrad | Obce | P + 4 | P + 5

Čl. 6
Previerka funkčnosti systému vyrozumenia

(1)	Previerka funkčnosti systému vyrozumenia sa vykonáva podľa vypracovaných plánov formou overenia funkčnosti technických prostriedkov vyrozumenia alebo komplexne previerkou funkčnosti systému vyrozumenia na príslušnom stupni riadenia.
(2)	Overovanie funkčnosti technických prostriedkov vyrozumenia na všetkých úrovniach riadenia zabezpečuje Úrad civilnej ochrany Ministerstva vnútra Slovenskej republiky raz za tri mesiace v súlade s vlastným plánom.
(3)	Previerku funkčnosti systému vyrozumenia vykoná Úrad civilnej ochrany Ministerstva vnútra Slovenskej republiky na základe plnej moci vystavenej predsedom  Bezpečnostnej rady Slovenskej republiky na podnet Kancelárie Bezpečnostnej rady Slovenskej republiky. 
(4)	Previerku funkčnosti systému vyrozumenia na území kraja vykoná krajský úrad na základe plnej moci vystavenej predsedom bezpečnostnej rady kraja. 
(5)	Vyrozumenie o vykonávaní previerky funkčnosti systému vyrozumenia vykonávajú Úrad civilnej ochrany Ministerstva vnútra Slovenskej republiky, krajský úrad a obvodný úrad podľa vzoru uvedeného v prílohe.
(6)	Výsledok previerky sa zaznamená formou písomného vyhodnotenia, ktoré sa predkladá predsedovi príslušnej bezpečnostnej rady, ktorý previerku nariadil. Ak boli zistené nedostatky, súčasťou jej vyhodnotenia je aj uloženie povinnosti vedúcemu preverovaného subjektu prijať opatrenia na ich odstránenie.

Čl.7
Záverečné ustanovenia

(1)	Subjekty uvedené v čl.1 ods.1 vo svojej pôsobnosti  vypracujú dokumentáciu súvisiacu s vyrozumením. 

(2)	Po vyrozumení podľa čl.2 ods.1, 2 a 4, subjekty uvedené v čl.1 ods.1, plnia úlohy a opatrenia vyplývajúce im zo všeobecne záväzných právnych predpisov) a interných noriem v rozsahu svojej pôsobnosti. Na ich splnenie môžu vydávať vo svojej pôsobnosti vlastné interné normy alebo metodické pokyny.

) Napríklad: Ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, zákon č. 387/2002 Z. z.  o riadení štátu v krízových situáciách mimo času vojny a  vojnového stavu, § 35 ods. 3 zákona č. 575/2001 o organizácii činnosti vlády a organizácii ústrednej štátnej správy, zákon  č. 414/2002 Z. z. o hospodárskej mobilizácii a o zmene zákona  Národnej rady Slovenskej republiky  č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, zákon Národnej rady Slovenskej republiky č. 82/1994 Z. z. o štátnych hmotných rezervách v znení zákona č. 169/2001 Z. z. , zákon č. 319/2002 Z. z. o obrane Slovenskej republiky, zákon č. 320/2002 Z. z. o brannej povinnosti, zákona č. 321/2002 Z. z. o ozbrojených silách Slovenskej republiky, zákon Slovenskej národnej rady č. 369/1990 Zb. o obecnom zriadení v znení neskorších predpisov.

Čl. 8
Zrušovacie ustanovenia

Zrušuje sa Dočasná smernica na uvádzanie Slovenskej republiky do brannej pohotovosti č. p. 05050 schválená Radou obrany štátu dňa 13. mája 1993  a Vzorová dokumentácia na spracovanie plánu činnosti  po vyhlásení stupňov pohotovosti  č. p. 05051 schválená Radou obrany štátu dňa 13. mája 1993.

Čl. 9
Účinnosť

Táto smernica nadobúda účinnosť 1. januára 2004.